സ്നേഹയ്ക്കൊരു സ്നേഹവീട് തോമസ് ഐസക് വാക്കു പാലിച്ചു പാലക്കാട്: ഒന്നാം പിണറായി സര്ക്കാരിന്റെ അവസാന ബജറ്റില് അന്നത്തെ ധനമന്ത്രി ഡോ. തോമസ് ഐസക് ആമുഖമായി ചേര്ത്ത കവിത എഴുതിയ വിദ്യാര്ഥിക്ക് വീടൊരുങ്ങി. തോമസ് ഐസക് നല്കിയ സ്നേഹ വാഗ്ദാനമാണ് യാഥാര്ഥ്യമായത്. പാലക്കാട് ജില്ലയിലെ കുഴല്മന്ദത്താണ് സ്നേഹ കണ്ണന് എന്ന കുട്ടിക്കു വീട് നിര്മിച്ച് നല്കിയത്. തോമസ് ഐസകിനൊപ്പം ജനകീയാസൂത്രണ പ്രവര്ത്തനങ്ങളില് പങ്കെടുത്തവരുമായി സഹകരിച്ച സുമനസുകളുടെ കൂട്ടായ്മയിലാണ് വീടു നിര്മിച്ചത്. തോമസ് ഐസക് നേരിട്ടെത്തി താക്കോല് കൈമാറി. വീടിന് സ്നേഹവീടെന്നു പേരുമിട്ടു. വീടിനായി എട്ടര ലക്ഷം രൂപ സമാഹരിക്കാനായത് ജനകീയാസൂത്രണ പ്രവര്ത്തകരുടെ നേട്ടമാണെന്ന് തോമസ് ഐസക് പറഞ്ഞു. അദ്ദേഹത്തിനു മുന്നില് കവിത ചൊല്ലിയാണ് സ്നേഹ സന്തോഷം പ്രകടിപ്പിച്ചത്. രണ്ടു കിടപ്പുമുറിയും അടുക്കളയും ഹാളും സിറ്റൗട്ടും ചേര്ന്ന സുന്ദരമായ വീട്ടിലിരുന്ന് ഇനി സ്നേഹയ്ക്ക് കവിത എഴുതാം. കൊവിഡ് കാലത്തെ പ്രതിസന്ധി മുന്നില് കണ്ട് ധനമന്ത്രിയായിരുന്ന തോമസ് ഐസക്ക് അവതരിപ്പിച്ച ബജറ്റ് സ്നേഹയുടെ കവിതയോടെയാണ് തുടങ്ങിയത്. തന്റെ കവിത ചൊല്ലിയ തോമസ് ഐസകിനോട് താന് പഠിക്കുന്ന സ്കൂളിന്റെ ശോചനീയാവസ്ഥ മാറ്റണമെന്നായിരുന്നു സ്നേഹയുടെ ആവശ്യം. ഫെബ്രുവരിയില് സ്നേഹ പഠിക്കുന്ന കുഴല്മന്ദം ഗവ. ഹൈസ്കൂളിന്റെ പുതിയ കെട്ടിടത്തിന്റെ തറക്കല്ലിടാന് എത്തിയപ്പോഴാണ് സ്നേഹയുടെ വീടിന്റെ ദുരിതാവസ്ഥ തോമസ് ഐസക് കണ്ടത്. പരിമിതികളുണ്ടായിട്ടും അടച്ചുറപ്പില്ലാത്ത വീടിനേക്കാള് പ്രാധാന്യം സ്കൂളിന് നല്കിയ സ്നേഹയ്ക്ക് മന്ത്രി നല്കിയ സമ്മാനമായിരുന്നു പുതിയ വീട്. അതാണ് ഇപ്പോള് യാഥാര്ഥ്യമായത്. പുല്ലുവെട്ട് തൊഴിലാളിയും ഡ്രൈവറുമാണ് സ്നേഹയുടെ അച്ഛന് കണ്ണന്. അമ്മ രുമാ ദേവിയും സഹോദരി രുദ്രയുമെല്ലാം നിറഞ്ഞ സന്തോഷത്തിലാണ്. മകളുടെ കവിതയില് പറഞ്ഞതുപോലെ ഇരുട്ട് മാറി തുടങ്ങിയിരിയ്ക്കുന്നു. സ്നേഹയുടെ പൊട്ടിപ്പൊളിഞ്ഞ വീട് കണ്ടു. ഇത്തരമൊരു വീടുണ്ടായിട്ടും ഒരു വീട് വേണമെന്നല്ല സ്നേഹ പറഞ്ഞത് പഠിക്കുന്ന വിദ്യാലയം നന്നാക്കണമെന്നാണ്. ആ നന്മ കാണാതെ പോകരുത്. അതുകൊണ്ട് സ്നേഹയ്ക്കൊരു വീട് നല്കുകയാണ് എന്നായിരുന്നു തോമസ് ഐസക് അന്ന് പറഞ്ഞത്. ആ വാക്ക് സിപിഎം കേന്ദ്ര കമ്മിറ്റിയംഗം കൂടിയായ തോമസ് ഐസ്ക് യാഥാര്ഥ്യമാക്കി